text: Ridsede modpart i halsen med urtekniv
  22 august 2014 kl. 04.33
  En 50-årig mand fra Esbjerg blev i nat anholdt for at have ridset en jævnaldrende mand på halsen med en urtekniv.
  - Der opstod noget tumult i forbindelse med et knallertkøb ? og vist nok også noget med en eks-kæreste, fortæller vagtchefen hos Syd- og Sønderjyllands Politi til TV SYD. I forbindelse med slagsmålet tog den 50-årig en urtekniv frem, og modparten fik en ridse på halsen.
  Episoden skete kl. 0.24 på Evalds Alle i Esbjerg, hvor den 50-årig havde opsøgt modparten på hans bopæl.
  Den 50-årige blev anholdt, og politiet vurderer i dag, om han skal fremstilles i grundlovsforhør.
  